Ілюзія страху

«**Ілю́зія стра́ху**» () — фільм украінскага кінарэжысэра Аляксандра Кірыенкі, зьняты па матывах аднайменнага твору Аляксандра Турчынава. Прэм’ера ва Ўкраіне і Расеі адбылася 4 сьнежня 2008 року.

## Сюжэт
Гісторыя пасьпяховага бізнэсоўцы Ігара Кораба, які павінен абараняць свой бізнэс у складаных умовах 1990-х рокаў. Ігар становіцца ахвяраю злачыннага «наезду»: яго незаконна арыштоўваюць, кідаюць у сьледчы ізалятар, жорсткімі мэтадамі змушаюць адмовіцца ад праекту бізнэс-цэнтру. Апынуўшыся на волі, Ігар клянецца любой цаной вярнуць правы ўласнасьці на гэты праект і адпомсьціць крыўдзіцелям.

Пасьля цяжкіх фізычных і псыхалягічных выпрабаваньняў Корабу пачынае здавацца, што ён жыве паралельным жыцьцём у асобе іншага чалавека&nbsp;— а менавіта легендарнага біблійнага цара Саламона. Заблытаўшыся і не разумеючы, што рэальна, а што не, Ігар Кораб перастае давяраць нават найлепшым сябрам. Цяпер, пад уплывам абставінаў, ён мусіць хутка вызначыць хісткую мяжу між рэчаіснасьцю й ілюзіяй, між сябрамі і ворагамі, між сапраўдным жыцьцём і мроямі.

## У ролях
* Андрэй Панін — *Ігар Кораб / Цар Саламон / Гарык*
* Алена Бабенка — *жонка Ігара / жонка Саламона / жонка Гарыка*
* Аляксей Пятрэнка — *Пятроўскі / просьбіт*
* Аляксей Гарбуноў — *маёр*
* Ігар Яцко — *капітан*
* Давід Бабаеў — *лекар Саламона*
* Інга Аболдзіна — *сьведка*
* Віталь Лінецкі — *зэк*
* Аляксандар Семчаў — *Пянькоўскі*, *царадворац*
* Сяргей Гармаш — *пракурор / дарадчык Саламона*
* Аляксей Зубкоў — *Мармазін*
* Віктар Сарайкін — *ахоўнік Кораба / ахоўнік Саламона*
* Алег Масьленікаў — *Д’ячэнка*
* Ганна Завальская — *дачка Гарыка*
* Мікіта Навуменка — *хлопчык*

## Адрозьненьні ад кнігі
* у кнізе галоўнага героя зваць Аляксандар Іванавіч Кораб, у фільме — Ігар Аляксандравіч Кораб.
* у фільме пасьля вызваленьня зь вязьніцы, Кораб забівае ўсіх сваіх канкурэнтаў і суўладальнікаў, падазраючы іх у арганізацыі ягонага затрыманьня. У кнізе такога няма.
* у фільме шмат эпізодаў-сноў Кораба, дзе ён уяўляе сябе царом Саламонам, які ўсталёўвае балвана бога Молаха і прыносіць яму чалавечую ахвяру. У кнізе ёсьць толькі невялікі эпізод, дзе Кораб бачыў сны, у якіх ён выступаў у абліччы ня толькі Саламона, але й іншых гістарычных постацей.
* у фільме сябар Кораба, Гарік, выявіўся самім Корабам, але з альтэрнатыўнага сьвету, у якім сам Кораб — не бізнэсовец, а небагаты мастак. У кнізе Гарык — памерлы школьны сябар Кораба, які шмат гадоў быў плодам ягонага ўяўленьня і зьнік пасьля таго, як Кораб гэта ўсьвядоміў.
* у фільме адсутны пэрсанаж Іван Сьветаў, якому ў кнізе адведзеная істотная роля — дапамагчы Корабу разабрацца ў ягоных ілюзіях і страхах.
* у фільме прычынаю ілюзій і галюцынацыяў Кораба стаў праклён, які наклала на яго адна з мацярок памерлых дзяцей, якія загінулі пасьля таго, як Кораб зруйнаваў дзіцячую лякарню, каб збудаваць на ейным месцы «Мэгацэнтар». У кнізе ўсе ілюзіі і галюцынацыі Кораба былі ягоным сном, спрычыненым асабістымі страхамі.

## Глядзіце таксама
* Сьпіс фільмаў, вылучаных Украінай на прэмію Акадэміі за найлепшы фільм замежнай мовай

## Вонкавыя спасылкі
* Фільм у энцыкляпэдыі «Кіно-тэатар»
* Фільм у энцыкляпэдыі «Кінапошук»
* Бюджэт стужкі «Ілюзія страху» паводле сцэнару Аляксандра Турчынова — 2,5 млн грыўняў

Катэгорыя:Фільмы 2008 году
Катэгорыя:Украінскія трылеры
Катэгорыя:Фільмы Аляксандра Кірыенкі
Катэгорыя:Экранізацыі кніг
Катэгорыя:Фільмы на расейскай мове